Selma Pettersen

Selma Pettersen (født 21. februar 2003) er en norsk fotballspiller som spiller for Vålerenga.

Klubbarriere

Tidlig karriere 
Hun startet å spille fotball i Kjelsås før hun som 14-åring byttet til naboklubben Lyn. Hun var svært plaget med skader i mer eller mindre to år fra 2018 til 2020.

Kolbotn (2020–2021) 
Etter å ha vært gjennom to operasjoner og hatt flere år preget av skader, signerte hun for Kolbotn i 2020. Etter kun få uker i ny klubb ble hun igjen satt ut med skade, denne gang tretthetsbrudd i leggene. Hun debuterte i Toppserien i mai 2021. Høsten 2021 ble hun utlånt til Øvrevoll Hosle i 1. divisjon. Kontrakten med Kolbotn gikk ut etter 2021-sesongen.

Stabæk (2022–2023) 
I desember 2021 signerte hun en toårskontrakt med Stabæk. Der spilte hun seg raskt til fast plass på laget, og ble i hjemmedebuten kåret til banens beste spiller.

Pettersen ble i 2022 kåret av Aftenposten som en av Norges 10 største fotballtalenter. Etter kvalifiseringskampene til J19-EM våren 2022 ble hun omtalt som «en av verdens beste midtstoppere i sin årsklasse» av Sportskollektivet. Hun ble tidenes største salg på kvinnesiden i Stabæks historie da hun ble solgt i 2023.

Vålerenga (2023–) 
3. juli 2023 ble det kjent at Pettersen hadde signert en toårskontrakt med Vålerenga. Hun kalte det en drøm som gikk i oppfyllelse å skulle spille for laget hun var vokst opp som supporter av.

Landslagskarriere 
Pettersen har landskamper for J15, J19 og U23-landslaget til Norge. Hun var en del av det norske J19-landslaget som tok sølv i U19-EM 2022.

Referanser

Eksterne lenker 
 

Norske fotballspillere
Fotballspillere for Kolbotn Fotball Kvinner
Fotballspillere for Øvrevoll Hosle IL
Fotballspillere for Stabæk Fotball Kvinner
Fotballspillere for Vålerenga Fotball Damer